


Spoštovani gospod župan, spoštovani praporščaki, spoštovani vsi prisotni 

Veldes, 29. avgusta. V noči od 25. na 26. avgust 1941 je bil umorjen v svojem stanovanju Ulčar Florijan, kovač v UnterGöriach-u.
V osveto tega zločina so bili danes zjutraj ustreljeni na licu mesta: 38 letni Soklič Franz, ključavničar v Krnici, Obergöriach, 42 letni Repe Gottfried, vrtnar v Goriach-u, 44 letni Repe Karl, vrtnar v Goriach-u, 52 letni Supan Ivan, delavec v Neuming-u, 47 letni Pikon Jožef, tovarniški delavec v Goriach-u, kateri so se dokazano udeležili komunističnih nasilnih dejanj.
Pravkar prebrano besedilo je novica z naslovom Kazen za umor v Goriachu, ki je bila objavljena v časopisu Karawanken Bote, ki je izšel 30. avgusta 1941. V istem časopisu je nekaj strani kasneje objavljena osmrtnica za Florijana Ulčarja. Osmrtnica ga je predstavljala kot Unser Kamerad / našega tovariša s funkcijo Zellenleiterja v Gorjah. Osmrtnico je krasil kljukasti križ. Peterico usmrčenih so pripeljali iz zapora v Begunjah. 
Leta 1941 so bili prebivalci Dravske banovine soočeni z napadom, ki je uničil njihovo državo. Italija je dobila Primorsko za nagrado v prvi svetovni vojni, v tej vojni pa so jim Nemci namenili Dolenjsko in Notranjsko. Madžarom so dali Prekmurje, ustaški NDH so milostno dali nekaj vasi v brežiškem kotu, sami pa zadržali najbogatejša dela, Gorenjsko in  Štajersko. Nemci so želeli na Gorenjskem in Štajerskem spremeniti  značaj pokrajine - da bi ju lažje naredili nemški, so med drugim izseljevali zavedne posameznike in družine, predvsem intelektualce. Pustili pa so prebivalce, ki so jih potrebovali kot delovno silo. 
A ravno industrijski kraji, s svojim zaledjem, z močnim delavskim gibanjem so bili okolje, ki je omogočilo hiter vznik upora. Zakaj so se ljudje uprli? Uprli so se okupatorju, ki jih je želel uničiti kot skupnost, ki jim je vzel materni jezik, dom, dohodek in kmalu tudi življenja. Uporu je sledil še hujši teror okupatorja. Pobijal je talce, požigal hiše in uničeval imetje. Vendar je bil upor dovolj močan, da je uspel premagati okupatorja in osvoboditi domovino. 
Trinajst let po ustrelitvi talcev je bil postavljen spomenik, ki nas opominja na pet ustreljenih mož, ki so se uprli okupatorju, saj so želeli, da bi si narod pisal sodbo sam.
Danes se pojavljajo primeri, ko spomeniki, povezani z narodnoosvobodilnim bojem in socialistično Jugoslavijo, postajajo nezaželeni in so tudi predmet napadov in poškodovanja   posameznikov. Vse družbe v človeški zgodovini so postavljale spomenike. Spomeniki imajo različne namene. Najbolj očitno je spominjanje preteklih dogodkov in posameznikov. Vedno pa je smisel postavljanja spomenikov tudi vzpostavljanje kolektivnega spomina in odnosa do preteklosti. Seveda pa oblast s tem utrjuje tudi svojo legitimnost. Ko pa se politični sistemi spremenijo, se pojavljajo ideje o odstranjevanju spomenikov. V Sloveniji v glavnem do tega ni prišlo, npr. na sosednjem Hrvaškem pa je bilo uničenih več tisoč spomenikov, posvečenih drugi svetovni vojni in socialistični Jugoslaviji. Uničen spomenik je le barbarstvo. Zgodovina se je zgodila in je ne moremo spremeniti.
Narodnoosvobodilni boj in zmaga skupaj z antifašističnimi državami sta temelj naše državnosti. Partizanski boj, ki so ga spoštovale in upoštevale tudi velike antifašistične sile, nam je omogočil vzpostavitev države. Partizanski boj in njegovi uspehi proti vsem okupatorjem so nas prvič postavili v položaj, ko so nas tedanje velike sile prepoznale kot legitimnega sogovornika in sodelavca v mednarodni politiki.
V začetku oktobra 1943 so se v Kočevju zbrali odposlanci slovenskega naroda. Sklepi, ki so bili tam sprejeti, so eden od temeljev naše državnosti. Te odločitve pa so bile možne samo zaradi partizanskega boja, zaradi boja proti okupatorjem in njihovim sodelavcem. Žrtve v tem boju so bili tudi možje, ustreljeni na današnji dan pred 85. leti. Brez partizanskega boja ne bi bilo Jugoslavije, v kateri se je Slovenija razvila iz zaostale, pretežno agrarne družbe v industrijsko družbo, ki je razmišljala tudi že o postindustrijski družbi. V štirih povojnih desetletjih se je osebni standard posameznika izjemno izboljšal. V tistem času smo zgradili veliko infrastrukture, ki nam služi še danes. Okrepili smo šolski in zdravstveni sistem. Ženske so se uveljavile kot enakopravne članice družbe, čeprav jim je še vedno ostalo veliko dela doma in skrb za otroke. Postale so izobražene in imele so svoj dohodek. Generacije, ki so dočakale svobodo leta 1945, so vedele, da so pred njimi samo boljši časi. Enako je veljalo tudi za generacije, ki so se rojevale po vojni.
Videti je, da smo vrhunec svojega nacionalnega in osebnega razvoja že doživeli. To je bilo pred 35. leti, ko smo, tudi po spletu ugodnih mednarodnih okoliščin dobili svojo državo. Lahko bi rekli, da se je udejanjila zadnja kitica pesmi Hej brigade, ki pravi, »na Slovenskem smo mi gospodar!«
Človek se vedno rad spominja lepih trenutkov, ki jih je doživel. In ti trenutki segajo seveda v preteklost. Politični manipulatorji bi nas označili za jugonostalgike. Podobno so med obema svetovnima vojnama tiste, ki so se spominjali svojih mlajših dni označevali za avstrijakarje. Kanček resnice o lepih starih časih pa kljub vsemu drži. Ko smo se odločali za samostojno državo, pravzaprav nihče ni natančno vedel, kam gremo, razen, da želimo na svoje. Verjetno si nihče ni želel predatorskega kapitalizma, kjer skupno dobro nič ne šteje, kjer je pomemben le dobiček. Nihče ni napovedal, da bomo razprodali uspešna podjetja, ki so jih ustanovili naši starši. Nihče nam ni obljubljal, da bomo težje prišli do zdravnika, da bomo težje šolali svoje otroke. Nihče ni rekel, da ne bomo sposobni zgraditi kakšnih pomembnih objektov, npr. nacionalne knjižnice, bolnišnic, študentskih domov ali domov za starejše. 
Vse to smo dopustili, ker nas je obsedla politika. Politika, ki nima želje po krepitvi skupnega dobrega, ki nima nobene vizije. Zadnji dolgoročni gospodarski načrti so bili narejeni še pred razpadom Jugoslavije. Ta ista politika nas vodi za nos, ko nam obljublja nebesa na zemlji, pa niti do Švice nismo prišli, ki so jo nekateri obetali, če le zapustimo Jugoslavijo. Politika nas draži s stvarmi, ki sploh niso njena naloga. Politika bi nam morala predstavljati načrte, nas pa razdvaja s partizani in domobranci, rdečimi in belimi, a to le zato, da nam zakrije oči, da ne vidimo pravih stvari. Politika nam skuša dokazati, kdo je bil na pravi strani v drugi svetovni vojni. A mi vemo, da so bili na pravi strani samo narodnoosvobodilni boj s partizani. 
Predvidevam, da mnogi med vami veste, da nastaja obsežna knjiga Gorjanska kronika. Knjiga bo na skoraj 400 straneh predstavila prostor in življenje v Gorjah, v preteklosti in danes. Zaključni stavek v knjigi je Če naj bo zgodovina temelj skupnosti, mora povezovati z znanjem, ne razdvajati z mnenji.
Dovolite mi, da vas povabim na predstavitev knjige, ki bo 29. septembra letos ob 18. uri v osnovni šoli Gorje.

